Na temelju članka 58. i 118. Zakona o odgoju i obrazovanju u osnovnoj i srednjoj školi (Narodne novine 87/08., 86/09., 92/10., 105/10., 90/11., 16/12., 86/12., 94/13., 152/14. i 7/17.), kao i članka 36. i 179. Statuta Osnovne škole Ante Anđelinović Sućuraj, Školski odbor (nakon provedene rasprave na sjednici Učiteljskog vijeća dana 21.09.2017., sjednici Vijeća roditelja dana 25.09.2017. te sjednici Vijeća učenika dana 22.09.2017.) na sjednici održanoj dana 26.09.2017. donosi:

**ETIČKI KODEKS**

**NEPOSREDNIH NOSITELJA**

**ODGOJNO-OBRAZOVNE DJELATNOSTI**

**I. OPĆE ODREDBE**

**Članak 1.**

Ovaj se dokument naslovljuje Etičkim kodeksom neposrednih nositelja odgojno-obrazovne djelatnosti u Osnovnoj školi Ante Anđelinović Sućuraj (u daljnjem tekstu: Etički kodeks).

**Članak 2.**

Ovim se Etičkim kodeksom određuje etičnost kao skup načela, prava i obaveza kojima se uređuju međuljudski i profesionalni odnosi između djelatnika Osnovne škole Ante Anđelinović Sućuraj (u daljnjem tekstu: Škola) i svih korisnika usluga Škole.

**Članak 3.**

Etički kodeks odnosi se na svaku osobu koja radi u Školi, neovisno o vrsti i trajanju njezina ugovora o radu na temelju kojeg ostvaruje prava i obaveze u Školi (u daljnjem tekstu: djelatnik Škole).

**Članak 4.**

Primjena Etičkog kodeksa pretpostavlja dobru namjeru, objektivnu i poštenu prosudbu djelatnika Škole i svih korisnika usluga Škole.

**Članak 5.**

Promicanje etičkih vrijednosti i svih istaknutih načela Etičkog kodeksa obaveza je djelatnika Škole i svih korisnika usluga Škole.

**Članak 6.**

Osobna je odgovornost i zadaća svakog djelatnika Škole ostvarenje najviših etičkih standarda osobnog ponašanja te poticanje etičkog ponašanja kod svojih učenika, suradnika i kolega.

**Članak 7.**

Učitelji i stručni suradnici slobodni su i odgovorni u radu, teže otkrivanju istine, istražuju je i brane u ozračju dijaloga i tolerancije.

Učitelji i stručni suradnici objavljuju vlastite rezultate, razmjenjuju znanja i podatke s drugima radi podizanja kvalitete nastavnog procesa i unapređenja struke.

**Članak 8.**

Djelatnik Škole mora tijekom rada postupati savjesno i odgovorno, u skladu s temeljnim načelima humanosti, moralnosti, ispravnosti te vrijednosti današnjeg civiliziranog društva.

Svaki djelatnik Škole oplemenjuje pravila dana ovim Etičkim kodeksom osobnim sustavom humanih vrijednosti, vlastite kulture i životnog iskustva.

**Članak 9.**

Etički kodeks omogućuje roditeljima i skrbnicima te ostalim korisnicima usluga Škole upoznavanje s ponašanjem koje imaju pravo očekivati od djelatnika Škole.

**Članak 10.**

Izrazi u Etičkom kodeksu navedeni u muškom rodu neutralni su i odnose se na osobe muškog i ženskog spola.

**Članak 11.**

Etički kodeks podložan je izmjenama i dopunama sukladno razvoju i razumijevanju etičkih i profesionalnih vrednota.

**II. ZAŠTITA OSOBNOG POLOŽAJA I OBAVLJANJA ODGOJNO-**

**OBRAZOVNE DJELATNOSTI**

**Članak 12.**

Na rad i ponašanje u Školi primjenjuju se načela:

**a) Načelo poštivanja propisa i pravnog poretka Republike Hrvatske**Djelatnik Škole treba poštovati pozitivne propise i pravni poredak Republike Hrvatske te svojim radom i ponašanjem omogućavati primjenu propisa prema svima u Školi pod jednakim uvjetima.

**b) Načelo poštovanja dostojanstva osobe**

Djelatnik Škole treba poštovati dostojanstvo svih osoba s kojima je u doticaju tijekom rada u Školi, ali ima pravo očekivati i poštovanje vlastite osobnosti.

**c) Načelo zabrane diskriminacije**

Svima je u Školi u svakom obliku zabranjena diskriminacija prema rasi ili etničkoj pripadnosti, boji kože, spolu, jeziku, vjeri, političkom i drugom uvjerenju, nacionalnom ili socijalnom porijeklu, imovnom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu, rodnom identitetu, izražavanju ili spolnoj orijentaciji.

**d) Načelo jednakosti i ravnopravnosti**

Djelatnik Škole treba se prema drugima ponašati tako da je isključen svaki oblik neravnopravnosti, zlouporabe, zlostavljanja, uznemiravanja ili omalovažavanja.

Učitelji i stručni suradnici ne smiju osobne interese pretpostaviti objektivnom prosuđivanju i profesionalnom radu.

**e) Načelo samostalnosti nastavnog i drugog stručnog rada**

Učiteljima i stručnim suradnicima jamči se pravo autonomije u izvođenju nastave i drugom stručnom radu u skladu s propisima, nastavnim planom i programom, nacionalnim i školskim kurikulumom.

**f) Načelo sudjelovanja u društvenim procesima**

Djelatnik Škole treba se organizirano uključiti u društvene procese, sudjelovati u rješavanju problema u zajednici i svojim doprinosom utjecati na pozitivne promjene u društvu.

**g) Načelo profesionalnosti**

Djelatnik Škole treba, prema obilježjima svoje struke, odgovorno, savjesno i nepristrano ispunjavati obveze prema učenicima, roditeljima, skrbnicima i drugim građanima.

**h) Načelo slobode mišljenja izražavanja**

U svim područjima života i rada u Školi potiče se i podržava sloboda mišljenja i izražavanja.

**i) Načelo osobnih mogućnosti**

Svakom djelatniku Škole jamči se stjecanje novih znanja te razvoj osobnih potencijala putem cjeloživotnog učenja u skladu s društvenim mogućnostima.

**j) Načelo zaštite okoliša i skrbi za održivi razvoj**

Sve djelatnosti u Školi trebaju biti usklađene s međunarodnim i domaćim standardima za zaštitu okoliša te održivim razvojem zajednice i društva.

**Članak 13.**

Prilikom rada u Školi i boravka na javnom mjestu djelatnik Škole treba paziti da ne umanji osobni ugled i povjerenje građana u djelatnost osnovnog odgoja i obrazovanja.

**Članak 14.**

Osobni izgled djelatnika Škole mora biti služben i ozbiljan.

Djelatnik Škole mora biti čisto i uredno odjeven, primjereno svojoj struci.

Prilikom raznih nastavnih, kulturnih i javnih aktivnosti Škole djelatnicima je dopušteno odijevanje primjereno tim aktivnostima.

**Članak 15.**

Djelatnik Škole obvezan je savjesno postupati s imovinom Škole te racionalno i učinkovito upotrebljavati sve resurse Škole.

**III. ODNOS UČITELJA, STRUČNIH SURADNIKA I UČENIKA**

**Članak 16.**

Učitelji i stručni suradnici koji sudjeluju u odgojno-obrazovnom radu s učenicima trebaju:

• izvoditi odgojno-obrazovni rad u skladu s ciljevima, zadaćama i standardima osnovnog odgoja i obrazovanja

• što stručnije učenicima prenositi znanja iz svog predmeta ili područja

• osigurati istinitost podataka i prezentaciju sadržaja primjerenu nastavnom predmetu

• obrađivati nastavne sadržaje na prihvatljiv i razumljiv način

• pridonositi intelektualnom razvoju učenika

• vrednovati učenička postignuća pravodobno, pošteno, stručno i objektivno

• saslušati i uvažavati učenikovo mišljenje

• poštovati i uvažavati učenikove sposobnosti te se s posebnom pažnjom odnositi prema učenicima s teškoćama u učenju i teškoćama u razvoju

• motivirati učenika i izazvati znatiželju kako bi samoinicijativno učili, istraživali, koristili i razvijali svoje sposobnosti, te poticati i organizirati vršnjačku potporu među učenicima

• kod učenika razvijati domoljublje, svijest o nacionalnoj pripadnosti i svim vrijednostima povijesne, kulturne i etničke baštine Republike Hrvatske

• učenike odgajati da poštuju i uvažavaju sve osobe bez obzira na nacionalnu ili vjersku pripadnost, u skladu s etičkim načelima.

**Članak 17.**

Učitelji i stručni suradnici ne smiju učenikova znanja i uratke koristiti za svoje osobne potrebe ili probitke.

**IV. ODNOS DJELATNIKA ŠKOLE PREMA RODITELJIMA, SKRBNICIMA**

**I KORISNICIMA USLUGA ŠKOLE**

**Članak 18.**

Djelatnik Škole treba biti profesionalan, nepristran, savjestan i pristojan prema roditeljima, skrbnicima i korisnicima usluga Škole.

Prilikom rada djelatnik Škole treba primjenjivati svoje stručno znanje tako da roditeljima, skrbnicima i drugim korisnicima usluga Škole pomaže u ostvarivanju prava u području odgoja i obrazovanja.

**Članak 19.**

U službenoj komunikaciji s roditeljima, skrbnicima i drugim korisnicima usluga Škole djelatnik Škole treba se služiti hrvatskim standardnim jezikom, razumljivim rječnikom i latiničnim pismom.

U slučaju međunarodne suradnje, ili zbog zahtjeva određenog posla, djelatnik Škole može se u službenoj komunikaciji služiti i drugim jezikom i/ili pismom.

**Članak 20.**

Prilikom odgojno-obrazovne djelatnosti učitelji i stručni suradnici moraju osobito savjesno postupati sa svim raspoloživim informacijama o učenicima ili njihovim obiteljima, uz spoznaju da svi ti podaci predstavljaju službenu i profesionalnu tajnu.

**Članak 21.**

Odnos djelatnika Škole i roditelja ili skrbnika treba biti tolerantan. Oni se moraju međusobno uvažavati i ponajprije se brinuti o dobrobiti djeteta.

**Članak 22.**

Posebnu pažnju djelatnik Škole treba obratiti osobama s invaliditetom i drugim osobama s posebnim potrebama.

**Članak 23.**

Djelatnik Škole treba se suzdržavati od svih oblika korupcije te poticati spoznaju o štetnosti korupcije.

**V. MEĐUSOBNI ODNOSI DJELATNIKA ŠKOLE**

**Članak 24.**

U međusobnim odnosima djelatnici Škole trebaju iskazivati uzajamno poštovanje, povjerenje, pristojnost, strpljenje i suradnju.

**Članak 25.**

Prilikom učenja i poučavanja učitelj treba održavati i poticati suradničke odnose, podržavati inovativnost, timski rad i razmjenu iskustava te pomagati i usmjeravati mlađe kolege.

**Članak 26.**

Djelatnik Škole ne smije druge djelatnike Škole ometati u radu.

Djelatnici Škole trebaju redovito razmjenjivati informacije i mišljenja o radnim i stručnim pitanjima, poštovati položaj svojih kolega i s njima raditi u interesu što kvalitetnijeg obavljanja odgojno-obrazovne djelatnosti.

**Članak 27.**

Učitelj i stručni suradnik treba upozoravati na nestručne tvrdnje povezane s njegovom strukom te pritom izbjegavati postupke koji bi podcijenili i obezvrijedili dostojanstvo drugih.

Svoje mišljenje o stručnim pitanjima treba izreći javno ako je to uvjerenje utemeljeno na znanstvenoj istini.

**Članak 28.**

Djelatnik Škole mora biti korektan, vjerodostojan i profesionalan u iznošenju svojih stajališta o stručnom radu i ponašanju kolega te svoje primjedbe iznositi na primjerenom mjestu, kao što su stručni aktivi i stručna vijeća Škole ili Uprava Škole.

**Članak 29.**

Djelatnik Škole mora se suzdržavati od ponašanja kojima može povrijediti stručni ugled ili način rada drugog djelatnika Škole.

**Članak 30.**

Djelatnici Škole moraju se međusobno savjetovati oko etičkih dvojbi i upozoravati na kršenje odredbi Etičkog kodeksa.

Prilikom ukazivanja na određena postupanja ili ponašanja drugih djelatnika Škole treba postupati korektno i obazrivo, pazeći da se time ne povrijedi ugled ili dostojanstvo osobe na čiji se rad ili postupanje ukazuje.

**Članak 31.**

U okviru svoga položaja ravnatelj Škole treba poticati djelatnike Škole na kvalitetno i učinkovito obavljanje poslova, međusobno uvažavanje, poštovanje i suradnju te korektan odnos prema roditeljima, skrbnicima i drugim korisnicima usluga Škole.

**VI. JAVNO NASTUPANJE DJELATNIKA ŠKOLE**

**Članak 32.**

U svim oblicima javnih nastupa prilikom kojih predstavlja Školu djelatnik Škole treba iznositi stajališta Škole u skladu s propisima, dobivenim ovlastima i stručnim znanjem, kao i odredbama Etičkog kodeksa, te paziti na osobni ugled i ugled Škole.

**VII. UPOZNAVANJE DJELATNIKA ŠKOLE S ODREDBAMA ETIČKOG**

**KODEKSA**

**Članak 33.**

Ravnatelj Škole, ili po njemu ovlaštena osoba, obvezan je sve djelatnike Škole upoznati s odredbama Etičkog kodeksa.

Prilikom zasnivanja radnog odnosa djelatnik Škole mora biti upoznat s odredbama Etičkog kodeksa.

**VIII. KRŠENJE ETIČKOG KODEKSA**

**Članak 34.**

Nepostupanje djelatnika Škole u skladu s načelima i obvezama ovog Etičkog kodeksa predstavlja povredu časti i radnih obveza, zbog čega djelatnik može biti odgovoran Učiteljskom vijeću, ravnatelju ili Školskom odboru Škole.

Kod težih povreda ovog Etičkog kodeksa, djelatnik Škole treba odgovarati u skladu sa zakonskim odredbama Republike Hrvatske.

**IX. JAVNOST ETIČKOG KODEKSA**

**Članak 35.**

Etički kodeks treba biti dostupan svakom djelatniku, učeniku, roditelju ili skrbniku i ostalim korisnicima usluga Škole, a ističe se na vidnom mjestu u Školi.

**Članak 36.**

Etički kodeks usklađen je s poslovnikom o radu etičkog povjerenstva.

**X. STUPANJE NA SNAGU**

**Članak 37.**

Ovaj Etički kodeks stupa na snagu danom objavljivanja na oglasnoj ploči Škole.

 Predsjednik Školskog odbora

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Siniša Šimić

Ovaj Etički kodeks objavljen je na oglasnoj ploči Škole dana 26.09.2017.godine.

Ravnateljica škole:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Tina Mihaljević

Klasa: 021-03/17-01/2

Urbroj: 2128-28-01-17-13